ToekomsVenster: God se beloftes | Maroela Media
(Foto: Delfi de la Rua/Unsplash.)
Jes. 58:11 – Die Here sal jou altyddeur lei; selfs in dor streke sal Hy in jou behoeftes voorsien. Hy sal jou sterk maak. Jy sal wees soos 'n tuin met volop water, soos 'n fontein waarvan die water nie opdroog nie.
Die beloftes van die Here is onweerstaanbaar, aangrypend en wonderlik. Ek weet nie wie het getel nie maar populêr word mos gesê dat daar 'n belofte is vir elke dag van die jaar. Mens leef nie met die beloftes saam soos met 'n geluksdosie nie. Jy kry mos daardie beloftekaartjies wat so netjies in 'n houertjie verpak is. Elke dag kan 'n mens een uithaal en jou instem om van daaruit te lewe.
Sommige mense hoor ek sit dit selfs in hul skoene en sê dan dat hulle op die Woord staan. Nou ja dit is seker maar net 'n manier om te sê dat hulle die waarheid van daardie belofte omhels en van daaruit lewe.
Die Bybel sê dat elke belofte deur God onderskryf word as die waarheid. Dit kan ook nie ander nie omdat die Here in alle opsigte die verpersoonliking van waarheid en integriteit is,
Dit is uiteraard belangrik om ook beloftes nie los van konteks te interpreteer nie. Die Woord gebeur nie in 'n lugleegte nie en 'n mens moet 'n nuuskierigheid aanleer om na die konteks te vra en dit in ag te neem.
Die konteks onderskryf die waarheid van die belofte en los van die omstandighede waarbinne daardie belofte gegee is, staan die belofte op losse grond. Daarmee wil en nie vir 'n enkele oomblik die waarde van die sg. beloftes in God se Woord, minder maak nie. Mag dit steeds 'n bron van inspirasie bly.
Hierdie belofte getuig van die swaartye in 'n mens se lewe. Die volk van die Here het baie sulke tye beleef meermale vanweë hul eie onverskillige en slordige manier van lewe. Tog is die Here so getrou en nooi Hy sy kinders altyd weer terug na 'n verhouding met Hom.
Die hoofstuk begin met 'n opdrag aan die profeet om die volk op hul oortredinge te wys. Die volk is vermetel genoeg om hul skuld te ontken, die Here die skuldige party te maak. Vas- en feesdae loop op gevegte en ongeregtigheid uit.
Bekering word egter in die vooruitsig gestel met wonderlike beloftes daaraan verbonde.
Die beloftes het 'n duidelike voorwaarde voordat dit toegeëien en ervaar kan word. "As jy" lui telkemale die voorwaardes in.
Die belofte is dus voorwaardelik en moet ook so in ons lewens geïntegreer word. Ons kan die belofte nie soos 'n "suikerklontjie" behandel nie. Die belofte is duursaam en word deur twee partye gekenmerk.